b'\n_START_ARTICLE_\nHenrik Edland\n_START_SECTION_\nK\xc3\xb8benhavn\n_START_PARAGRAPH_\nEdland studerte til veterin\xc3\xa6r ved den Kongelige Veterin\xc3\xa6r- og Landboh\xc3\xb8iskole i K\xc3\xb8benhavn og ble uteksaminert som veterin\xc3\xa6r i 1931. Norge hadde ikke egen veterin\xc3\xa6rutdanning f\xc3\xb8r Norges veterin\xc3\xa6rh\xc3\xb8gskole ble opprettet i 1936. F\xc3\xb8r dette m\xc3\xa5tte derfor alle veterin\xc3\xa6rer utdannes i utlandet, og de aller fleste studerte i K\xc3\xb8benhavn._NEWLINE_Etter studiene begynte han en akademisk karriere ved h\xc3\xb8yskolen._NEWLINE_Under oppholdet giftet han seg med danske Mary Inge og stiftet familie.\n_START_SECTION_\nOslo\n_START_PARAGRAPH_\nEdland flyttet fra K\xc3\xb8benhavn til Oslo som en f\xc3\xb8lge av opprettelsen av Norges veterin\xc3\xa6rh\xc3\xb8gskole. Den rekrutterte sine nyansatte professorer blant veterin\xc3\xa6rer utdannet i K\xc3\xb8benhavn. Sammen med den \xc3\xb8vrige staben etablerte og bygde de opp h\xc3\xb8yskolen med undervisningsopplegg etter m\xc3\xb8nster fra den Kongelige Veterin\xc3\xa6r- og Landboh\xc3\xb8iskole._NEWLINE_Edland avtjente sin milit\xc3\xa6rtjeneste som veterin\xc3\xa6r i h\xc3\xa6ren._NEWLINE_Han bodde sammen med en stadig \xc3\xb8kende familie, hvorav 6 barn vokste opp, i en villa p\xc3\xa5 T\xc3\xa5sen i Oslo det meste av tiden fra han returnerte fra K\xc3\xb8benhavn og frem til begynnelsen av 1950-tallet._NEWLINE_I denne perioden drev han ved siden av professorstillingen med villageiter, -h\xc3\xb8ner og hagebruk._NEWLINE_Under 2. verdenskrig var det mat- og ikke minst kj\xc3\xb8ttmangel. Veterin\xc3\xa6rh\xc3\xb8gskolen benyttet husdyr i undervisningen, og etter at de var avlivet og undervisningen fullf\xc3\xb8rt, ble kj\xc3\xb8ttet klargjort som mat for mennesker. Dette kj\xc3\xb8ttet ble etter beste evne skjult for okkupasjonsmakten. En del av dette kj\xc3\xb8ttet fordelte han med fare for seg selv og sin familie, til vanskeligstilte naboer. Ved et tilfelle forhindret hans tysktalende kone s\xc3\xa5 vidt at en tysk kontroll oppdaget at et av kjellerrommene var fylt med kj\xc3\xb8tt. Han fordelte kj\xc3\xb8ttet samme kveld.\n_START_SECTION_\nHadeland\n_START_PARAGRAPH_\nEtter krigen kj\xc3\xb8pte familien en hytte i Gran kommune p\xc3\xa5 Hadeland. Den ferierende professoren ble h\xc3\xb8yt verdsatt av omr\xc3\xa5dets b\xc3\xb8nder fordi han ved en rekke anledninger utf\xc3\xb8rte veterin\xc3\xa6rtjenester, og for n\xc3\xa6re naboer ogs\xc3\xa5 vanlig g\xc3\xa5rdsarbeid.\n_START_SECTION_\nNittedal\n_START_PARAGRAPH_\nP\xc3\xa5 begynnelsen av 1950-tallet kj\xc3\xb8pte han g\xc3\xa5rden Ramstad i Nittedal der han sammen med familien drev variert husdyrhold og mindre hagebruk ved siden av professorstillingen._NEWLINE_Fra midten av 1960-tallet ble g\xc3\xa5rdsdriften gradvis overtatt av vekslende familiemedlemmer._NEWLINE_Han bodde p\xc3\xa5 g\xc3\xa5rden frem til sin d\xc3\xb8d.\n_START_SECTION_\nUtmerkelser\n_START_PARAGRAPH_\nEdland ble 24. mars 1955 utnevnt til kommand\xc3\xb8r av Finlands hvite roses orden for p\xc3\xa5 en fortjenstfull m\xc3\xa5te \xc3\xa5 ha arbeidet med og p\xc3\xa5 en \xc2\xabfaderlig m\xc3\xa5te\xc2\xbb \xc3\xa5 ha tatt h\xc3\xa5nd om finske veterin\xc3\xa6rstudenter i Norge. Han ble utnevnt til ridder av Den islandske falkeorden 20. juli 1975.'